
Seisukoha andmine Kadastiku IV lubjakivikarjääri maavara kaevandamise loa taotluse kohta
1. ASJAOLUD JA MENETLUSE KÄIK
10.05.2018 esitas Keskkonnaamet Narva Linnavalitsuse Linnamajandusametile OÜ Ikaros Grupp (registrikood 10477542, aadress: Ülikooli tn 12, Tartu 51003) taotluse maavara kaevandamiseks kaevandamisloa saamiseks. Vastavalt taotlusele taotleb OÜ Ikaros Grupp kaevandamisluba Narva lubjakivimaardla Kadastiku IV lubjakivikarjääri mäeeraldisele ehituslubjakivi kaevandamiseks. Maavara kasutusala on üld- ja teedeehitus. Taotletava mäeeraldise pindala on 21,77 ha ja mäeeraldise teenindusmaa pindala on 24,34 ha. Seisuga 01.04.2016 on taotletava mäeeraldise piires ehituslubjakivi aktiivne tarbevaru 1288 tuh m³, millest kaevandatav on 1259 tuh m³. Kaevandamise luba taotletakse 30 aastaks.  Korrastamisele kuluv aeg on 1-2 aastat. Loa taotlus esitati Narva linnale seisukoha andmiseks lähtuvalt maapõueseaduse (MaaPS) § 49 lg-st 6. Vastavalt Keskkonnaameti 3. juuli 2018. a kirjale nr. 12-2/18/1589-9 on seisukoha esitamise tähtaeg 30. september 2018 (kaasa arvatud).
Arendajal on kavandatud kasutada järgmist tehnoloogiat:

- mäeeralduse teenindusmaale moodustatakse kattekihist vähemalt 3 m kõrgune tõkkevall;

- ettevalmistustööde käigus ehitatakse välja veekõrvaldussüsteem, rajatakse settebassein ja raadatakse mets;

- kivimi raimamiseks osalise veetaseme alandusega kasutatakse puur- ja lõhketöid;

- lõhketööde aluseks on koostatavad kaevadamise ja lõhketööde projekt, mis kooskõlastatakse Tehnilise Järelevalve Ametiga;

- materjal purustatakse mobiilse purustus-sorteerimis sõlmega, misjärel laetakse ekskavaatoriga või frontaallaaduriga kalluritele.

Kaevandamise tehnoloogia, veekõrvaldus, kaevandamise suund ja taristu pannakse detailselt paika kaevandamise projekti koostamise käigus.

Kadastiku karjääris kaevandati aastatel 1970-1991. Kadastiku IV lubjakivikarjääri kaevandamise luba taotletakse eesmärgiga ühendada vana karjäär uuega ja seeläbi tagada mäeeraldiste ja maavara jätkusuutlik kasutamine. 2023-2027 aastatel on kavandatud E20 Jõhvi-Narva 2+1 tee ehitus ning Maanteeameti hinnangul kaasneb sellega täiendav ehituslubjakivi vajadus 1 200 000 m³. Lubjakivikillustik on vajalik ka perspektiivse Narva ümbersõidu ja Sillamäe ümbersõidu ehitamisel aastatel 2030+. Piirkonnas puudub töötav või hiljuti töötanud killustiku tootev lubjakivikajäär ja seega ei ole piirkonna varustuskindlus tagatud. Mäeeraldisel olevast madalamargilisest ehituslubjakivist on võimalik toota IV klassi killustikku ja toodangut kavatsetakse kasutada tsiviil- ja teedeehituses.

Narva Linnavolikogu on väljendanud oma seisukoha geoloogilise uuringuloa taotlemise kohta sama territooriumile. 22.02.2012 otsusega nr 20 nõustus Narva Linnavolikogu geoloogilise uuringuloa andmisega AS-le Floccossa. 26.02.2015 otsusega nr 22 nõustus Narva Linnavolikogu geoloogilise uuringuloa nr L.MU/321516 muutmisega (pikendati loa kehtivusaja kuni 06.03.2017) OÜ-le Ikaros Grupp.
Üldkokkuvõttes Narva lubjakivimaardlas on välja antud järgmised keskkonnaload maavara kaevandamiseks:

1. Kaevandamiseluba nr L.MK/321207 on välja antud OÜ-le Narva Pajukivi ning kehtib 05.01.2012-05.01.2022;

2. Kaevandamiseluba nr L.MK/320058 on välja antud 03.12.2009 Vabariigi Valitsuse korraldusega  AS-le Floccosa ning 24.04.2012 oli ümberregistreeritud OÜ-le Ikaros Grupp. Tänase päeva seisuga ei ole kehtiva loa alusel kaevandamisetöid teostatud. Narva Linnavolikogu keeldus nimetatud loa andmast, kuid luba anti välja MaaPS § 55 lg 4 järgse Vabariigi Valitsuse nõusolekul. Luba pikendatakse seoses esialgselt taotletud ajavahemikus kaevandamistööde teostamata jätmisega

Narva Linnavalitsuse Linnamajandusamet tutvus esitatud menetlusdokumentidega ning esitab seisukoha järgmiselt:

1. Narva lubjakivimaardla varud on otstarbekas kaevata välja täies ulatuses ja korrastada rikutud maa.

2. Keskkonnamõju hindamise ja keskkonnajuhtimissüsteemi seaduse § 6 lg 2 p 2 ning Vabariigi Valitsuse 11.05.2012 määrusenr 224 „Tegevusvaldkondade […]“ § 3 p4 alusel kuulub taotletav tegevus valdkonda, kus loa andja peab analüüsima kavandatava tegevuse keskkonnamõju olulisust. Teostatud eelhinnangust selgub, et maavara kaevandamisega ei kaasne olulist keskkonnamõju.

3. Enne kaevandamistööde alustamist tuleb lahendada projektiga karjäärivee ärajuhtimist. Kaevandamise käigus alandatakse looduslikku põhjaveetaset kuni 7 m.  Veetaseme alandamise mõjuraadius võib ulatuda kuni 400 m, kuid pärast karjääri korrastamist ja kujundatava tehisveekogu veega täitumist taastub esialgne põhjaveetase.

4. Vastavalt maapõueseadusele tuleb pärast varu ammendamist kaevandamisega rikutud maa kaevandamise loa kehtivusaja jooksul korrastada. Korrastamise projekt tuleb kooskõlastada kohaliku omavalitsusega.

Kuna kaevandamisloa järgne teenindusmaa osaliselt ulatub Kadastiku tee kaitsevööndi alale, tuleb tagada Kadastiku tee takistusteta, ohutu ja korrapärane kasutamine, arvestades tee omaniku ja tee kasutajate huvisid. Sellest johtuvalt peab see olema läbi mõeldud koostatavas kaevandusprojektis ning eelnevalt kooskõlastatud pädeva ametiasutusega. Sellest johtuvalt seatakse lisakohustusena (HMS § 53 lg 1 p 2 ja MaaPS § 1 lg 3) see, et koostatavas kaevandusprojektis peab olema läbi mõeldud vastavas osas Kadastiku tee ohutu, korrapärane ja takistusteta kasutamine ning kaevandusprojekt peab olema olema eelnevalt kooskõlastatud Narva Linnavalitsuse pädeva asutuse poolt.  
Eeltoodust tulenevalt nõustub Narva Linnavolikogu maavara kaevandamise loa andmisega OÜ Ikaros Grupp Narva lubjakivimaardlas Kadastiku IV lubjakivikarjääri mäeeraldisel eelpool antud tingimustel.

2. ÕIGUSLIKUD ALUSED
Vastavalt Kohaliku omavalitsuse korralduse seaduse § 22 lõikele 2 kohaliku omavalitsuse, kohaliku omavalitsusüksuse või kohaliku omavalitsusorgani pädevusse antud küsimusi otsustab kohaliku omavalitsuse volikogu, kes võib delegeerida nende küsimuste lahendamise valitsusele. Nimetatud küsimuse otsustamine ei ole Narva Linnavalitsusele delegeeritud. Antud juhul kuulub maapõueseaduse § 49 lõikes 6 nimetatud kohaliku omavalitsuse arvamuse andmine Narva Linnavolikogu pädevusse.

3. OTSUS

Nõustuda kehtiva maavara kaevandamise loa andmisega OÜ Ikaros Grupp Narva lubjakivimaardlas Kadastiku IV lubjakivikarjääri mäeeraldisel järgmistel lisatingimustel: 
· Koostatavas kaevandamisprojektis peab olema läbi mõeldud Kadastiku tee takistusteta, ohutu ja korrapärane kasutamine, arvestades tee omaniku ja tee kasutajate huvisid;

· Kaevandamisprojekt tuleb kooskõlastada Narva Linnavalitsuse pädeva asutusega.
4. RAKENDUSSÄTTED
4.1 Kohustada Linnamajandusametit teha käesolev otsus teatavaks Keskkonnaametile.
4.2 Otsus jõustub teatavakstegemisest.

4.3 Otsust on võimalik vaidlustada halduskohtumenetluses sätestatud korras.
Linnavolikogu esimees

